Operasjon Uranus
Operasjon Uranus (russisk: Операция «Уран», Operatsiya «Uran»), var kodenavnet for den sovjetiske strategiske operasjonen under andre verdenskrig som førte til omringingen av den 6. tyske armé, den 2. og 4. rumenske armé, samt deler av den tyske 4. panserarmé. Operasjonen var en del av slaget om Stalingrad, og hadde til formål å bekjempe de tyske troppene i og rundt Stalingrad. Planleggingen av Operasjon Uranus var påbegynt i september 1942, og ble utviklet samtidig som det ble utarbeidet planer for å omringe og bekjempe Heeresgruppe Mitte, samt de tyske troppene i Kaukasus. Den røde armé dro fordel av den tyske hærens dårlige vinterforberedelser, samt at dens tropper i den sørlige delen av Sovjetunionen hadde trengt for langt fram, og de mindre kampdyktige rumenske troppene ble brukt til å bevokte flankene. Den sovjetiske offensivens utgangspunkt ble direkte mot de rumenske troppene, som ikke hadde utstyr til å bekjempe sovjetiske stridsvogner.